5 maniere om jou vel te versorg terwyl jy op 'n vliegtuig is - Goeie Huishouding
Tuis » 5 maniere om jou vel te versorg terwyl jy op 'n vliegtuig is
Wanneer ons reis, al is dit net vir 'n kort tydjie, is dit belangrik om ons vel op sy beste te laat voel (en lyk). Veral vlieg eis sy tol van jou vel, dus is dit belangrik om te weet wat om te doen (en wat nié) wanneer jy jou op 'n vliegtuig bevind.
Laura Chacon-Garbato, hoof van Worldwide Nutrition, Product Training vir Herbalife, sê: "Vliegtuigkajuite het 'n uiters lae humiditeit wat 'n vel baie vinnig kan laat uitdroog. Die gehersirkuleerde droë lug in die kajuit is op soek na vog en dis gewoonlik ons vel wat drooggesuig word. Dit veroorsaak nie net dat 'n droë vel droër word nie, maar maak 'n olierige vel nog olieriger." Hier is haar nuttige wenke oor hoe om jou vel te versorg wanneer jy vlieg:
1. Pak 'n skoonheidsakkie
In die eerste plek behoort jy presies te weet wat jy saam met jou op die vliegtuig kan neem en wat nie. Pak jou basiese produkte (alles onder 100 ml) in deurskynende herseëlbare sakkies. Sluit 'n hidrerende reiniger, bevogtiger, lipbalsem, handreiniger en handeroom in.
2. Wys 'n bietjie vel
Dit is beter om nie met 'n gesig vol grimering te vlieg nie, want veral onderlae en poeiers is geneig om 'n vel net verder uit te droog. As jy nie daaraan gewoond is om sonder grimering in die openbaar te verskyn nie, moet jy jouself aan die volgende herinner: Dis nie nou die tyd vir fantasties lyk nie en dus onnodig om te wonder wat ander dink. Doen eerder goed aan jou vel! As jy steeds dink dat jy eerder dood as sonder grimering gesien wil word, kan jy 'n bietjie maskara aanwend en 'n vegie lipglans aantik om jou beter te laat voel.
3. Hou jou bevogtiger byderhand
Maak seker dat jou bevogtiger in die kompartement voor jou is sodat jy nie tydens die vlug gedurig uit jou sitplek moet opstaan nie. Maak 'n roetine daarvan om ná 'n sekere tyd klokslag nog 'n lagie bevogtiger aan te wend. Indien dit 'n korter vlug is, hoef dit nie so gereeld te wees nie – dalk elke halfuur op 'n plaaslike vlug.
4. Bly SBF-veilig
Sonskerm op 'n vliegtuig? Jy het reg gelees. Dit geld egter net as jy langs 'n venster sit aangesien die son se UV-strale deur die venster kan dring. Nog beter, kies 'n bevogtiger met 'n SBF sodat jy jou items kan beperk en twee takies gelyk kan kafdraf! Maak die vensterskerm toe as die son lank direk op jou val, of kies eerder 'n sitplek teen die paadjie as jy kan.
5. Drink, drink en nogmaals drink
Dit is maklik om ter wille van die vliegsenuwees vir 'n glasie wyn te vra wanneer die lugwaardin met haar waentjie drinkgoed verbykom, maar dit is beter om gedurende die vlug by water te bly. Voorkom verdere dehidrasie deur alkohol sommer heeltemal uit te sny en baie water te drink.